section_heading: Biografija
paragraph_text: Majka nije bila baš zadovoljna njom, jer po njezinom mišljenju Peta nije bila dovoljno feminizirana. Stoga je Petu upisala na tečaj na kojem je učila tzv. catwalk. Uvijek posebna Peta ni tu nije ostala nezapažena. Jedan modni agent pomislio je kako je Peta predodređena za manekenku. Tako je nekoliko narednih godina provela u Europi kao manekenka. Ipak 1991. godine Peta odustaje od manekenstva i seli se u Los Angeles kako bi se usredotočila na filmsku karijeru. Tu u Los Angelesu upoznala je filmskog redatelja Damiana Harrisa koji joj je pomogao u prvim koracima kao filmske glumice. Ona je učinila korak više pa se upisala na tečaj glume u The Actor's Circle Theater. Tu je odigrala i svoju prvu ulogu - Fool For Love. To joj je omogućilo da najprije dobije manje uloge u nezavisnim filmovima (Losers), ali i filmovima bogatije produkcije (One of Our Own) i seriji Strangers u produkciji HBO televizijske kuće. Ova posljednja uloga pokrenula je, premda ona toga još nije bila svjesna, njezinu karijeru u željenom smjeru. Slavu je stekla serijalom La Femme Nikita. No, umalo je "priča" završila drugačije. Godine 1996. Peta je već odlučila preseliti se u New York i upisati kazališni studij. Međutim, u zadnji tren prije odlaska iz Los Angelesa agent ju je nagovorio da se prijavi na audiciju za novi tv serijal tvrtke USA Network koji je baziran na filmu Luca Bessona Nikita. Naravno bila je riječ o već spomenutom serijalu La Femme Nikita. Bez ikakvih očekivanja, nesigurna po pitanju želi li uopće biti glavni lik u televizijskoj seriji, Peta se pojavila na audiciji i između 200 kandidatkinja pokazala se kao najbolja. Ron Perth, tada predsjednik USA Networka i član komisije poslije je izjavio: "Bila je sjajna. Znali smo da imamo zvijezdu". Kada se serija počela prikazivati Peta je osvojila dvije nominacije za najbolju glumicu u glavnoj ulozi (kontinuirani lik) u dramskoj seriji. Godine 1998. s dobitnicom Emmy nagrade Ellen Barkin glumila je u filmu Mercy.